和富公權送行詩韵
作者：王之道
朝代：宋

paragraphs: 叨塵四十年，静計所得禄。
十分才二三，清餓似饑鵠。
中昨守義陽，一時苦窮促。
忽聞柏臺長，表薦徹聰目。
不惟免罪戾，英游許追逐。
接武憲漕間，寒庖見粱肉。
從兄逮兩載，種種荷推轂。
容我數百輩，大矣空洞腹。
爲憐昔同升，相看日不足。
芳時木芙蓉，唱酬動成軸。
燒香每開奩，惠茗屢傾簏。
青青閲冬夏，高視松柏獨。
顧我如碔砆，詎敢比良玉。
而兄不我鄙，步驟俾繼躅。
是行集霰候，霜威日增肅。
解維在朝夕，離緒可堪觸。
戀戀重摻袪，移庖過吾屋。
紫嚢出巨編，還我海陵錄。
全家被燕衎，日盡繼以燭。
何人鱠紅鮮，想見鯿項縮。
腹腴愧偏勸，佐此一杯綠。
實筐出越羅，幣帛更加束。
酒闌兒女曹，起舞應歌曲。
殷勤藥石誨，美疢肯滋毒。
新詩追古作，高義激頽俗。
臨岐沐寵貺，固陋敢虚辱。
但慚水底蛙，勉趁絲與竹。
正爾無足道，聊用資報復。
謙謙古君子，厚德卑自牧。
請歌伐木篇，敬謝釃藇速。